इस खिलाड़ी ने किया खुलासा, ग्राउंड पर विराट नहीं आज भी धोनी करते हैं कप्तानी  
युजवेंद्र चहल ने NDTV.COM से की एक्सक्लूजिव बातचीत.
युजवेंद्र चहल ने कहा, "धोनी भाई अब भी हमारे कप्तान हैं.
चहल ने ऑस्ट्रेलिया के खिलाफ किया था शानदार परफॉर्म.
भले ही महेंद्र सिंह धोनी टीम इंडिया के कप्तान नहीं रहे हैं, लेकिन उनके भीतर बसे कप्तान को बाहर निकालना मुमकिन नहीं है... कप्तानी की बागडोर विराट कोहली को सौंप दिए जाने के बाद यह दिलचस्प सच्चाई एक-दो बार नहीं, बार-बार सामने आती रही है, और महेंद्र सिंह धोनी अक्सर युवा खिलाड़ियों को सलाह देते सुनाई देते रहते हैं. NDTV.com ने टीम के युवा खिलाड़ी युजवेंद्र चहल के साथ एक्सक्लूसिव बातचीत की, जिसमें उन्होंने बताया कि विराट कोहली के मैदान पर होने के बावजूद धोनी किस तरह कप्तानी की ज़िम्मेदारी अपने हाथ में ले लेते हैं, और किसी को पता भी नहीं चलता.
 

 
युजवेंद्र चहल ने कहा, "धोनी भाई अब भी हमारे कप्तान हैं. कभी-कभी जब कोहली भाई मिड-ऑन या लॉन्ग-ऑन पर फील्डिंग कर रहे होते हैं, तब हमें ऐसे शख्स की ज़रूरत होती है, जो हमें गाइड कर सके. हर बार कोहली के लिए यह मुमकिन नहीं होता कि वह आएं और हमें बताएं, क्या करना चाहिए... ऐसे में, धोनी भाई संभालते हैं."
 
लेग-स्पिनर युजवेंद्र चहल के मुताबिक महेंद्र सिंह धोनी ऐसे हालात में विराट कोहली को आराम से वहीं खड़े रहने का इशारा करते हैं, जहां वह फील्डिंग कर रहे हैं... चहल ने कहा, "धोनी ऐसे में कोहली को अपनी जगह पर ही रहने का इशारा करते हैं. वह कहते हैं - तू वहीं रह, मैं देख लूंगा."
 

 
27 वर्षीय युजवेंद्र चहल के मुताबिक, "दरअसल, इससे वक्त भी बचता है. धोनी के पास ढेर तजुर्बा है.. हम खुशकिस्मत हैं कि हमारे साथ मैदान पर वह (धोनी) भी होते हैं." ऑस्ट्रेलिया के खिलाफ सीरीज़ के दौरान 36-वर्षीय महेंद्र सिंह धोनी की टिप्स स्पिनरों के बहुत काम आई थीं, जब कुलदीप यादव ने डेविड वॉर्नर और मार्कस स्टोयनिस को आउट किया था, और चहल ने ग्लेन मैक्सवेल, मैथ्यू वेड और पैट कमिन्स के विकेट चटकाए थे.